- Vi kan kun presse citronen så meget, som vi nu engang kan. Vi skal også hænge sammen i hverdagen. Sådan lyder det fra Troels Mengel Jørgensen, der er praktiserende læge i Hjørring. Han har på fem år fået cirka 400 nye patienter i sin praksis, og det er noget, der kan mærkes på tempoet og arbejdspresset i klinikken. - Tidligere kunne man godt få en lidt længere frokostpause. Nu skal man kæmpe for bare at få 10 minutter, siger Troels Mengel Jørgensen, der har næsten 2000 patienter. Situationen hos Troels Mengel Jørgensen er ikke unik - lægemangelen i Nordjylland har længe været et kendt problem, og nu fortæller en ny analyse fra Praktiserende Lægers Organisation, PLO, at de nordjyske læger er dem, der i gennemsnit har flest patienter og dermed også mest at se til. For otte år siden havde en nordjysk praktiserende læge 1662 patienter at se til. I år er det tal steget til 1809, og for mange læger ligger det reelt højere, så flere har over 2000 patienter. De læger, der har bedst tid til patienterne, er lægerne i Region Syddanmark. De har i gennemsnit 1566 patienter hver - et tal, der på otte år blot er steget med 25 patienter. Helt konkret betyder det, at der bliver mindre tid til hver enkelt patient. Og for Troels Mengel Jørgensen er der ingen tvivl om, hvem de største tabere i den kabale er. - Det er patienterne. Helt klart patienterne. Vi knokler, det vi kan, for at få folk igennem. Men jeg kan ikke hjælpe alle, siger han.
Lægerne i Region Nordjylland er dem i landet med flest patienter at se til - og dermed mindst tid per patient.